3D-tulostimen voi kantaa kotiverstaalle muutamalla satasella ja alkaa tehtailla muovitilpehööriä kodin tarpeisiin.

Tulostin syö rullalle kerittyä ohutta muovinauhaa, lämmittää muovin 200-asteiseksi ja pursottaa sitä kerros kerrokselta haluttuun muotoon. Ulos tulee vaikkapa rannekoru, shakkinappula tai seinäkoukku. Esineen pinnassa näkyy 3D-tulostimen tunnistettava epäinhimillinen rosoisuus.

Allergisoivia kaasuja, nanohiukkasia ja syanidia

Työterveyshuollon ja ympäristölääketieteen professori Tuula Putus Turun yliopistosta on järkyttynyt tuotteiden markkinoinnista kotikäyttöön lasten askarteluvälineiksi.

- En suosittele kotikäyttöön laitteita, joissa muovia kuumennetaan. Siinä purkautuu haitallisia aineita hengitysilmaan. Joukossa on yhdisteitä, jotka muuttuvat maksassa syanidiksi.

Tutkimusten mukaan tulostimet päästävät huoneilmaan muovikaasuja ja millimetrin miljoonasosien kokoisia nanohiukkasia. Aineet kulkevat kehoon ihon ja keuhkojen kautta. Ne voivat aiheuttaa allergista herkistymistä ja astmaa. Pidemmästä altistuksesta voi seurata myrkytystila.

- Verenkuvamuutoksia tulee jo tunnin työskentelyn jälkeen ja kirjallisuudessa on kuvattu tapaus, jossa astma on puhjennut 10 päivän työskentelyn jälkeen, Putus kertoo.

Useissa tutkimuksissa on todettu, että tulostimista vapautuu yhdisteitä, jotka voivat aiheuttaa esimerkiksi allergiaa ja astmaa. Erityisesti haitallisia muovikaasuja purkautuu kovaa ABS-muovia eli akryylinitriilibutadieenistyreeniä kuumennettaessa. Tällöin tulostimista vapautuu esimerkiksi styreeniä, joka on hermomyrkky. Lisäksi ilmaan purkautuu muovimonomeerejä, joilla on allergisoivia ja astmaa aiheuttavia vaikutuksia.

Harrastekäytössä on yleistymässä pehmeämpi, kasviöljypohjainen PLA-muovi eli polylaktidi, jonka kuumentamisesta päästöt ovat laadultaan vaarattomampia ja määrältään vähäisempiä. PLA-muovia käytettäessä terveyshaittoja syntyy huomattavasti vähemmän.

- Kaikkien muovilaatujen monomeerit voivat allergisoida, Putus tarkentaa.

Satunnainen ja lyhyt tulostelu ei ole kovin haitallista, mutta altistus pitkittyy, kun ihminen oleskelee ja nukkuu samassa tilassa, missä tulostin surruttaa. Yhden esineen valmistaminen voi kestää useita tunteja.

Työterveyslaitoksen mukaan tulostimen päällä pitäisi olla kohdepoistokanava eli samanlainen ilmanvaihto kuin laboratorioissa. Suositusten mukainen tulostaminen on siis käytännössä mahdotonta tavallisessa kodissa.